Vra vir Ernst: Kan ek die snotbessie eet? | Netwerk24
Deur Ernst van Jaarsveld 01 Augustus 2020 05:00
Carina Rabie van Moreletapark, Pretoria, skryf:
Die kleiner boom regs, direk langs die grote, is steeds groen en gesond en kry nou blommetjies. Dit laat my glo dat daar nie ’n siekte ter sprake is nie. Sou dit wenslik wees om die grote te top voordat nuwe blare in September uitkom, of wat sou jy aanbeveel?
Ons twee beeskloue (Bauhinia) is ook treurig met min blare, hoewel dit nie lyk of hulle doodgaan nie. Dit lyk of die swaar reën wat ons kry die inheemse bome knou. Ons twee blinkblare is steeds lowergroen en moet ’n paar keer deur die jaar gesnoei word.
Carina, ek is baie bly jou boom makeer niks nie en dat hy uitloop. Dit wys net hoe gou ons mislei kan word deur aan te neem die plant het ’n swam.
Soms maak bome só: Dit lyk of hulle vrek, hulle gooi van die ou blare af en loop weer fluks uit.
Dit moes seker die baie reën gewees het wat dit so geil laat groei het.
As jy wil snoei, kan jy gedurende die winter sy top snoei, maar as dit nie nodig is nie, hoef jy nie. Behalwe as jy wil snoei met ’n spesifieke doel, byvoorbeeld om dit in ’n vorm te sny.
Met snoei moet ’n mens altyd die boom se natuurlike vorm in gedagte hou. Jy kan ook alle onnodige takke snoei wat soms oorvleuel. Alle dooie hout kan jy ook verwyder en só jou boom kosmeties help.
Die beste voeding vir bome sluit maar natuurlike kompos as bedekking om die boom in. Dit moet nie ingewerk word nie, net as ’n deklaag gegooi word en elke keer as dit reën, sal die voeding by die wortels uitkom.
Hester Kitshoff skryf:
Ernst, hierdie bos (foto links) kom wyd op ons plaas voor en dit lyk nie of die bessies geëet kan word nie.
Hester, jou plant heet die snotbessie (Diospyros lycioides) en sy rooi, ryp vruggies is slymerig as jy dit oopbreek. Die ander naam vir hom is bloubos.
Hester Kitshoff se snotbessies op hul plaas in die Vrystaat .
Dit word deur verskillende diere, soos blouape en bobbejane, benut (sy saad versprei só) en ek het dit ook al geëet, maar sommige bronne sê dit kan nadelig wees.
Dit is inheems en kom wyd voor in ons land, veral op die Hoëveld-koppies, en is baie dekoratief met die mooi, klein vruggies. Die naam bloubos is verwarrend, want die snotbessie groei dikwels saam met die regte bloughwarrie (Euclea crispa) op koppies op die Hoëveld, saam met kiepersol en mispel (Vangueria infausta).
Die snotbessie is ’n groot struik en is aangepas vir droogte en ryp. Sy blommetjies is koppievormig en roomkleurig. Dit kweek maklik van sy saad, wat in die lente of somer gesaai word. Dit is ’n nuttige struik wat ook as heining ingespan kan word.
Dit is verwant aan die kakivrug (Diospyros kaki), ook bekend as persimmon, wat van China kom en nou oral op die mark is. Dit is ook naverwant aan ons inheemse jakkalsbessie (Diospyros mespiliformis), ’n waarlik groot boom met ’n donker stam van die Bosveld, en ook verwant aan die jakkalsbos (Diospyros austro-africana), ’n struikie in die Karoo.